Տասնօրյա համագործակցային աշխատանքի արդյունքում արվեստագետները և տեխնոլոգիայի մասնագետներն ստեղծեցին «կենդանի» զարդերի նախատիպեր: Ստեղծագործական պրոցեսը խթանելու համար դասընթացը վարողները թիմերին ներկայացրել են աշխատանքի բնույթն ու շրջանակները, սակայն յուրաքանչյուր զույգի ստեղծագործելու ազատություն է տրվել: Շաբաթվա վերջում կազմված թիմերը կներկայացնեն իրենց աշխատանքները, և սեմինարավարները կընտրեն այն նախատիպերը, որոնք հետագա մշակում կանցնեն: Երկարաժամկետ հեռանկարում թիմը կշարունակի ստեղծագործել և կհամալրվի ոլորտի նոր մասնագետներով` նպատակ ունենալով վարպետության դասերը դարձնել պարբերական: Գյումրու համայնքի առավելագույն ներգրավվածությունն ապահովելու նպատակով թիմը կաշխատի նաև թարգմանիչների և այլ մասնագետների հետ: Բացի այդ, «Լույսի» շրջանավարտները ևս կաջակցեն այս նախաձեռնությանը հիմնադրամի «Զարգացնենք Հայաստանը միասին» ծրագրի շրջանակներում: